b'\n_START_ARTICLE_\nEvald Koren\n_START_SECTION_\n\xc5\xbdivljenjepis\n_START_PARAGRAPH_\nEvald Koren se je po kon\xc4\x8dani maturi vpisal na \xc5\xa1tudij svetovne knji\xc5\xbeevnosti in literarne teorije Filozofske fakultete v Ljubljani, kjer je leta 1959 diplomiral. Zaposlil se je na Sekretariatu LRS za kulturo, prosveto in znanost dela, leta 1963 pa postal asistent na oddelku za primerjalno knji\xc5\xbeevnost in literarno teorijo. Leta 1978 je doktoriral z disertacijo Kraigherjeva pozna pripovedna proza in evropski naturalizem. Na oddelku za primerjalno knji\xc5\xbeevnost je bil leta 1987 izvoljen za izrednega profesorja. Predaval je predmete Uvod v primerjalno knji\xc5\xbeevnost, Naturalisti\xc4\x8dna knji\xc5\xbeevnost v Evropi in Ameriki, Literarna teorija, Evropski verzifikacijski sistemi in Literarna retorika, ki ju je prevzel po Antonu Ocvirku. _NEWLINE_V letih 1979\xe2\x80\x931983 je bil predsednik Slovenskega dru\xc5\xa1tva za primerjalno knji\xc5\xbeevnost. Ve\xc4\x8d let je bil predstojnik Oddelka za primerjalno knji\xc5\xbeevnost in literarno teorijo. Njegovo predavateljsko delo na tem oddelku je mo\xc4\x8dno zaznamovalo ljubljanski \xc5\xa1tudij primerjalne knji\xc5\xbeevnosti, saj je izpit iz njegovega predmeta Uvod v primerjalno knji\xc5\xbeevnost brucem na Oddelku za primerjalno knji\xc5\xbeevnost veljal za enega najte\xc5\xbejih \xc5\xa1tudijskih preizkusov._NEWLINE_Upokojil se je leta 1999.\n_START_SECTION_\nDelo\n_START_PARAGRAPH_\nV znanstvenoraziskovalnem delu se je posve\xc4\x8dal primerjalni zgodovini naturalizma in socialnega realizma, tako v Evropi kot pri Slovencih. Preu\xc4\x8deval je povezave med evropsko in slovensko knji\xc5\xbeevnostjo, zlasti vpliv francoskih naturalistov na slovenske. Zanimale so ga \xc5\xa1e zgodovina primerjalne knji\xc5\xbeevnosti, komparativisti\xc4\x8dna verzna teorija in literarna tematologija, najbolj motiv Antigone (pri Smoletu in pri Jarcu). Njegovo leksikografsko delo zajema gesla v leksikonih Literatura, Leksikon CZ in Slovenska knji\xc5\xbeevnost ter v Enciklopediji Jugoslavije in Enciklopediji Slovenije.'